《天都峰》
清代·潘耒

黄山百千峰，兹何独称长？大巧不炫奇，尊严故无两。

中天开帝廷，万灵此朝飨。肃穆垂冕旒，森严排甲仗。

梯空一万重，拔地九千丈。烟云升及腰，日月行在掌。

群山自言尊，对之失气象。譬如见真人，群雄自头抢。

苍苍百里外，孤标已瞻仰。即之如可亲，攀之莫能上。

石阙望峨峨，天桥瞩朗朗。载肉无由升，徒然结遐想。

作者简介：潘耒（1646～1708）清初学者。字次耕，一字稼堂、南村，晚号止止居士，藏书室名遂初堂、大雅堂，吴江（今属江苏苏州）人，潘柽章弟。师事徐枋、顾炎武，博通经史、历算、音学。清康熙十八年，举博学鸿词，授翰林院检讨，参与纂修《明史》，主纂《食货志》，终以浮躁降职。其文颇多论学之作，也能诗。所著有《类音》、《遂初堂诗集》、《文集》、《别集》等。